મહિલાઓને લગતાં કાયદાઓનાં નિષ્ણાત પ્રતિભા ઠક્કર કહે છે, ‘સ્ત્રીબીજ દાન કરતી વખતે જો કોઈ યુવતીના શરીરને નુકસાન થાય તો સિવિલ લૉ પ્રમાણે માનવ અસ્તિત્વને લગતાં હાનિકારક કૃત્યના આધારે કેસ દાખલ કરી શકાય છે. જેમાં યુવતી અને તેના પરિવારને થયેલા નુકસાનના પ્રકારના આધારે વળતર મળી શકે છે. જો યુવતીનું મૃત્યુ થાય તો તેવા સંજોગોમાં અન્ય ફોજદારી કલમો પણ ઉમેરી શકાય છે. અહીં પ્રથમ તો આપણે એ સમજી લેવાની જરૃર છે કે જ્યારે આ મામલે કાયદો ઘડાયો ત્યારે પરિસ્થિતિ જુદી હતી. ટૅક્નોલોજી મર્યાદિત હતી અને સ્ત્રીબીજનો ઉપયોગ વળી તેનાથી પણ મર્યાદિત હતો. જેને ધ્યાનમાં રાખીને કાયદાઓ અસ્તિત્વમાં આવેલા. એ વખતે કાયદાના નિષ્ણાતોને કલ્પના પણ નહીં હોય કે માનવજીવનને બહેતર બનાવવા માટે તેઓ જે છૂટછાટ આપી રહ્યા છે તેનો આ પ્રકારે દુરુપયોગ થશે. ડૉક્ટરો માનવતા નેવે મુકીને દાતાઓના શરીર પ્રત્યે બેદરકારી દાખવશે અને તેમનું મોત પણ થશે. આવું ત્યારે જ બને જ્યારે માનવતાની જગ્યાએ લાલચ ચડિયાતી સાબિત થાય. ડૉક્ટરો ટૅક્નોલોજીનો મર્યાદામાં રહીને ઉપયોગ કરવાને બદલે દુરુપયોગ કરે ત્યારે જ આવું બને. વિદેશોમાં આવું ઓછું બને છે, કેમ કે ત્યાં એક નાગરિક તરીકે તમને તમામ જરૃરી સલામતી આપવામાં આવે છે. આપણે ત્યાં સ્થિતિ તેનાથી વિપરીત છે. છતાં મને લાગે છે કે સ્ત્રીબીજ દાનમાં દાતાના શરીરને નુકસાનીના કેસ વધશે તો ગર્ભપાતના કાયદાની જેમ આમાં પણ સરકાર વધુ કડક કાયદા અમલમાં મૂકશે.’